US Jinghpaw
Wunpawng ni Myen Gumsan Thein Sein hpe Ninghkap
New York September 27, 2012
Daini September 27 ya shani American Mungdan e shanu nga ai
mungdaw shagu na Jinghpaw Wunpawng Amyu sha ni gaw UN Zuphpawng hte kaga ahkyak
ai zuphpawng ni a matu gan du nga ai Myen gumsan U Thein Sein hpe ninghkap
shawa n-gun madun ai lam galaw lai wa sai hpe chye lu ai, n-gun madun ai lam
hpe UN Rung daju shawng e shani ka-ang12:00 – 2:00 pm lapran galaw ai rai nna
3:00 – 5:00 pm lapran hta gaw UN – Myanmar Mission rung shawng e galaw ai re
hpe chye lu ai. Shang lawm ai marai yawng (70) jan rai nhtawm Kachin Alliance
ningbaw ni rai nga ai, Slg. Hkangda Brang San Awng, Dr. Maran Naw Mai, Shayi
Lahkyen Ja Seng Mai ni kaw na woi awn ningbaw ai re hpe matut chye lu ai.
Shingrai UN – Myanmar Mission rung ndaw e n-gun madun nga ma
yang Myen Dat Kasa Rung salang ni kaw nna kata de saw shaga ai hte maren
ningbaw ni rai nga ai Slg. Hkangda Brang San Awng, Dr. Maran Naw Mai hte Shayi
Lahkyen Ja Seng Mai ni gaw Myen Dat Kasa Rung kata de shang shaga ma ai lam hpe
ningbaw ni kaw na tsun dan wa ai, Kachin Alliance ningbaw ni hpe hkrum shaga ai
Myen salang ni gaw U Khin Yi(Immigration), U Thein Htay(Border Affair) hte Myen
Dat Kasa U Than Shwe ni rai ma ai lam hpe matut chye lu ai. Shingrai hkrum
shaga ai lam hta Myen salang ni kaw nna ya ten Myen Asuya hte laknak lang rawt
malan nga ai Ethnic groups malawng hte Cease Fire galaw lu sai lam, Kachin ni hte naw
ginrat nga ai lam ni hpe sanglang dan ai lam chye lu ai..U Thein Htay kaw na
tsun ai gaw media hte shinggan e tsun tak nga ai lam langai: Kachinland
Shawnglam e “majan kasat nga ai Myen
Hpyen Dap gaw President Thein Sein a matsun hpe lale ai ngu tsun kajai nga ai
lam gaw njaw ai..Bamar Tatmadaw gaw President Thein Sein a matsun npu e matsun
hte maren hkrak bungli galaw nga ai re” ngu asan sha tsun dan ai lam chye lu ai, matut nna U
Thein Htay tsun ai gaw Ya President Thein Sein hpe mungkan kaw na grai shakawn shagrau
nga ai ten hta nanhte ya na zawn ninghkap ai lam gaw grai nhtap htuk na re ngu
tsun wa ai shaloi Kachin Alliance ningbaw ni hku nna gumsan Thein Sein hpe ka
ai laika hpe hti dan nhtawm angwi apyaw bai nhtang wa sai lam Kachin Alliance
ningbaw ni kaw na chye lu ai shiga ni hpe matut htawn shalai dat ai rai.
Overseas Kachin Association
eng_Latn kac_Latn fao_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn eng_Latn